គម្រោង​ផ្តល់​លំនៅដ្ឋាន​ដល់​អ្នក​ជំងឺ​អេដស៍
គេ​រំពឹង​ថា​គម្រោង​នេះ​អាច​ផ្តល់​​លំនៅ​ដ្ឋាន​ដល់​អ្នក​​​រង​គ្រោះ​ពី​ជំងឺ​អេដស៍​រហូត​ដល់​​៣២០​គ្រួសារ​ក្នុង​ពីរ​ឆ្នាំ​ខាង​មុខ​នេះ។
អង្គការមនុស្សធម៌មួយនៅកម្ពុជា ទើបតែបានបង្កើតគម្រោងមួយនៅថ្ងៃនេះ ដើម្បីផ្ដល់លំនៅដ្ឋានដល់អ្នកមានជំងឺអេដស៍។ គម្រោងនេះត្រូវបានរំពឹងថា នឹងជួយធ្វើឲ្យលក្ខខណ្ឌរស់នៅនៃអ្នកផ្ទុកមេរោគអេដស៍មានការប្រសើរឡើង។ ក្នុងរយៈពេលពីរឆ្នាំទៅមុខទៀត អ្នកផ្ទុកជំងឺអេដស៍ និងអ្នកទទួលរងផលប៉ះពាល់ដោយសារជំងឺអេដស៍ចំនួន៣២០គ្រួសារនឹងទទួលបានលំនៅដ្ឋានសមរម្យ និងប្រកបដោយសុវត្ថិភាព។ អង្គការលំនៅដ្ឋានមនុស្សធម៌កម្ពុជា (Habitat for Humanity Cambodia) ទើបតែបានសម្ពោធគម្រោងលំនៅដ្ឋានសម្រាប់អ្នកជំងឺអេដស៍នេះ នៅព្រឹកថ្ងៃអង្គារនេះ។ លោករីក ហាថាវ៉េ (Rick Hathaway) អនុប្រធានប្រចាំតំបន់អាស៊ីប៉ាស៊ីហ្វិករបស់អង្គការលំនៅដ្ឋានមនុស្សធម៌មានប្រសាសន៍នៅក្នុងសេចក្ដីប្រកាសព័ត៌មានថា ឥឡូវនេះ អង្គការរបស់លោកអាចចាប់ផ្ដើមសកម្មភាពរបស់ ខ្លួនតាមរយៈការកំណត់គោលដៅចម្បងមួយ គឺក្រុមប្រជាជនងាយរងគ្រោះបំផុត។ គម្រោងខាងលើបានទទួលជំនួយហិរញ្ញវត្ថុចំនួន១២២.០០០ដុល្លារអាមេរិកពីមូលនិធិ អែលតុន ចន ដែលជាភ្នាក់ងារសង្គ្រោះជនក្រីក្រនៅចក្រភពអង់គ្លេស។ ផ្ទះចំនួន១២០នឹងត្រូវសាងសង់ថ្មី ហើយផ្ទះចំនួន២០០ទៀតនឹងត្រូវជួសជុលកែលម្អសម្រាប់អ្នកជំងឺអេដស៍នៅតំបន់ក្រីក្រនៃទីក្រុងភ្នំពេញ និងនៅក្នុងខេត្តព្រៃវែង ក្នុងក្របខណ្ឌ័នៃគម្រោងសាងសង់លំនៅដ្ឋាននេះ។ យោងតាមតួលេខផ្លូវការរបស់ក្រសួងសុខាភិបាលបង្ហាញថា មានអ្នកផ្ទុកមេរោគអេដស៍នៅកម្ពុជាសរុបចំនួនជាង៦០.០០០នាក់ នៅក្នុងឆ្នាំ២០០៨។ ហើយអត្រាប្រេវ៉ាឡង់នៃការឆ្លងជំងឺសង្គមមួយនេះមានការថយចុះជាប្រចាំ។ សូមបញ្ជាក់ថា ជាទូទៅអ្នកជំងឺអេដស៍នៅកម្ពុជាតែងតែរស់នៅក្នុងជីវភាពដ៏លំបាក និងទទួលរងការរើសអើងទៀតផង។ លោកស្រីម៉េលីសា ក្រូនីន មន្ដ្រីផ្នែកទំនាក់ទំនងព័ត៌មានរបស់អង្គការលំនៅដ្ឋានមនុស្សធម៌កម្ពុជាមានប្រសាសន៍ថា អ្នកជំងឺអេដស៍ គឺជាផ្នែកមួយនៃមនុស្សជាតិ ហើយពួកគេត្រូវការលក្ខខណ្ឌរស់នៅល្អប្រសើរដូចអ្នកដទៃទៀតដែរ។ លោកស្រីថ្លែងថា៖ «យើងត្រូវផ្ដល់ជម្រកស្ថិតស្ថេរមួយដល់ពួកគេ ដើម្បីធ្វើឲ្យប្រសើរឡើងនូវជីវភាពរបស់ពួកគេ។ ហើយកុមារកំព្រានិងងាយរងគ្រោះដែលត្រូវការលំនៅដ្ឋាននេះ»។ លោកតែង គន្ធី អគ្គលេខាធិការនៃអជ្ញាធរជាតិប្រយុទ្ធជំងឺអេដស៍ មានប្រសាសន៍ថា លោកអបអរសាទរចំពោះការយកចិត្តទុកដាក់ពីសង្គមស៊ីវិលលើអ្នកជំងឺអេដស៍នេះ ក៏ប៉ុន្ដែលោកគិតថា អ្នកជំងឺអេដស៍ត្រូវការថ្នាំព្យាបាលចាំបាច់ជាង។ លោកបន្តថា៖ «អ្វីដែលយើងចង់ឲ្យទៅអ្នកដែលរស់នៅជាមួយនឹងមេរោគអេដស៍ លោកទទួលបាននោះ គឺសំខាន់បំផុតថ្នាំពន្យារ រួមទាំងអាហាររូបត្ថម្ភផ្សេងៗ បើសិនជាគាត់មានការខ្វះខាតទាក់ទងជាមួយនឹងបញ្ហាហ្នឹង»។ លោកតែង គន្ធី មានប្រសាសន៍បន្ថែមថា តម្រូវការលំនៅដ្ឋានរបស់អ្នកជំងឺអេដស៍ គឺជាតម្រូវការបន្ទាប់បន្សំ។ ក្នុងពេលនេះរដ្ឋាភិបាល មានថ្នាំពន្យាសម្រាប់ផ្ដល់ដល់អ្នកមានជំងឺអេដស៍ក្នុងប្រទេសរហូតដល់រយៈពេលប្រាំឆ្នាំទៅមុខទៀត៕